Predkladacia správa

Dňa 7.9.2005 vláda SR na svojom rokovaní schválila uznesením č.684/2005 materiál „Návrh úprav finančných plánov programových dokumentov podporovaných zo štrukturálnych fondov“, ktorého súčasťou boli aj úpravy finančných plánov v rámci Sektorového operačného programu Ľudské zdroje spracované riadiacim orgánom SOP ĽZ – Ministerstvom práce, sociálnych vecí a rodiny SR.

Vzhľadom na skutočnosť, že Európska komisia predložila pripomienky k finančným tabuľkám Sektorového operačného programu Ľudské zdroje až po schválení materiálu vládou SR, navrhujeme, aby vláda SR schválila zmeny v tabuľkách v súlade s pripomienkami z EK.

V porovnaní s finančnými tabuľkami schválenými uznesením vlády SR č. 684/2005 sa jedná o zvýšenie súkromných zdrojov celkovo vo výške 44 149 268,- EUR, t. z. na úroveň, ktorá zachováva pôvodný pomer vyplývajúci z finančných tabuliek, ktoré sú súčasťou programového doplnku, s výnimkou opatrenia 3.2, v rámci ktorého sa úroveň súkromných zdrojov znížila na úkor štátneho rozpočtu vo výške 726 135,-EUR v súlade s vyššie uvedeným uznesením. V porovnaní so schváleným materiálom „Návrh úprav finančných plánov programových dokumentov podporovaných zo štrukturálnych fondov“ sa výška štátneho rozpočtu vzhľadom na potrebné zosúladenie údajov s údajmi z databázy SFC (Structural Funds Common Database) Európskej komisie znižuje o 1 EURO. Celkový objem prostriedkov na Sektorový operačný program Ľudské zdroje sa zvyšuje o 44 149 267,- EUR. 

Materiál bol predložený na medzirezortné pripomienkové konanie. K materiálu neboli vznesené žiadne pripomienky a predkladá sa na rokovanie vlády bez rozporov.

Predkladaný materiál nemá negatívny dopad na štátny rozpočet, na podnikateľskú sféru, životné prostredie a zamestnanosť.